**Opdatering fra bestyrelse og generalforsamling**

NYHEDSBREV - Oktober

Det er noget tid siden sidste opdatering fra bestyrelsen. Sommeren har været over os, og det blev blandt andet markeret med en super hyggelig sommerfest i september.

Om lidt står generalforsamlingen for døren. Den endelige dato er ikke på plads, men sædvanligvis lægges den i den sidste uge af november. Vi håber på stor tilslutning til årets vigtigste møde for os alle. Herunder følger nogle relevante opdateringer fra den daglige drift.

**Hovedtrapperenovering**

Trapperne er nu afleveret. Vi mangler kun at få igangsat det nye røgmeldersystem. Dette gøres d. 15. oktober. Inden da postomdeles information omkring beredskab til alle beboere, ligesom informationen lægges på hjemmesiden.

**Ny automatisk port**

Indenfor kort tid vil porten til gården blive automatisk, så du ikke selv skal presse porten op. Samtidig blændes cylinderlåsen (som man benytter nøgle til), og derfor skal du huske at have din chip på dig, hvis du vil ind ad porten. Porten udstyres med sikkerhedscensorer, så man ikke risikerer at komme i klemme i døren.

Det er et helt nyt system, og det kræver lidt tilvænning. Derfor beder vi jer huske på følgende for at passe på den nye port:

* Man må ikke skubbe porten op med håndkraft
* Man må ikke benytte krog eller andet til at holde porten åben.   
  Har man behov for at holde porten åben, skal det aftales med SFG eller bestyrelsen.
* Indgangen omkring porten skal holdes fri for legetøj, storskrald m.m., så sensoren ikke åbner porten.

Oplever du problemer med den nye port, så giv besked til bestyrelsen eller SFG, så vi kan kigge på det.

**Når du skal bygge om…**

Når du skal bygge om, er det vigtigt, at du husker at melde byggeriet til bestyrelsen.   
Selvom byggeprojektet ikke nødvendigvis kræver tilladelse fra kommunen, så har du som andelshaver stadig pligt til at anmelde eller ansøge om dit projekt overfor bestyrelsen (jf. vedtægterne)

Læs mere om ombygning på vores hjemmeside her:   
http://www.ab-thor.dk/beboerinformation/vil-du-bygge-om/

**Fremleje/udleje**

Husk at bestyrelsen skal give tilladelse til fremleje (jf. vedtægterne). Det gælder også udlejning af enkeltværelser i din lejlighed, selvom du bor der samtidig.

Læs mere om fremleje her:

<http://www.ab-thor.dk/beboerinformation/vil-du-fremleje/>

**Nøglebrikker til distributører**

Vi har fået et par forespørgsler på, om bestyrelsen kan udstyre distributører med en nøglebrik. Det bliver desværre ikke muligt. Aftaler med distributører er en privat aftale mellem beboer og distributør, som beboere selv skal administrere. Desuden vil vi gerne forhindre at få for mange nøglebrikker i omløb uden adgangsbegrænsning pr. opgange og tilknytning til specifikke andelshavere. De nye nøgleprocedurer er oprettet for at forhindre utilsigtet ophold i kælder, på loft og i gården, og derfor værner vi om dem og om sikkerheden i vores forening.